text: Хілінскі Багуслаў Самуэль (каля 1632—1668), дзеяч кальвінісцкай царквы, перакладчык Бібліі на літоўскую мову.
  Мяркуецца, што нарадзіўся ў в. Святаазёры каля Сейн у Гарадзенскім павеце. Бацька — пратэстанцкі святар Адрыян Хілінскі. Б.С.Хілінскі вучыўся ў Кейданскай кальвінісцкай гімназіі. У 1652 прызначаны катэхістам у Біржы. У 1654 выехаў на вучобу ва ўніверсітэт у г. Франекер (Фрызія), дзе правёў год. З 1657 жыў у Англіі, у Оксфардзе 2 гады з дапамогай мясцовых вучоных перакладаў Біблію на літоўскую мову (з галандскай). У 1661 збіраў грошы ў ВКЛ на выданне свайго перакладу. Біблія друкавалася ў Лондане ў 1660—1662 («Biblia, tateyiraRasztasSzwętasSenoirNaujoTestamenta»), аднак праца была спынена паводле рашэння кальвінісцкага сінода ВКЛ, незгоднага з перакладам Хілінскага. Ён безвынікова шукаў падтрымку літоўскіх і англійскіх пратэстантаў, памёр у нястачы ў Англіі.
  Да пачатку 20 ст. захаваліся 3 няпоўныя асобнікі першадруку з перакладам Хілінскага. У 1932 Брытанскі Музей набыў рукапіс Новага Запавету, пасля чаго ў Вільні пачало рыхтавацца выданне гэтага рукапісу, аднак 2-я сусветная вайна перапыніла працу. Новы Запавет у перакладзе Хілінскага выдадзены полькімі моваведамі ў 1950—1980-х гг. (Чэслаў Кудзіноўскі, Ян Атрэмбскі, пры ўдзеле Станіслава Кота і Яна Сафарэвіча), Стары Запавет перавыдаецца ў Вільнюсе з 2008 (Гіна Кавалюнайтэ).
  У беларускай гістарыяграфіі існуе памылковая думка, што Хілінскі пераклаў Біблію на беларускую мову.